HR Službeni list Europske unije L 15/2

UREDBA KOMISIJE (EU) 2016/67

оd 19. siječnja 2016.

o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za ametoktradin, klortalonil, difenilamin, flonikamid, fluazinam, fluoksastrobin, halauksifen-metil, propamokarb, protiokonazol, tiakloprid i trifloksistrobin u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),

budući da:

(1) Maksimalne razine ostataka (MRO-ovi) za klortalonil, propamokarb, tiakloprid i trifloksistrobin utvrđene su u Prilogu II. Uredbi (EZ) br. 396/2005. MRO-ovi za ametoktradin, flonikamid, fluazinam, fluoksastrobin i protiokonazol utvrđeni su u dijelu A Priloga III. toj Uredbi. MRO-ovi za difenilamin utvrđeni su u Prilogu V. i dijelu A Priloga III. toj Uredbi. Za halauksifen-metil nisu utvrđeni specifični MRO-ovi niti je ta tvar navedena u Prilogu IV. toj Uredbi te se stoga primjenjuje zadana vrijednost od 0,01 mg/kg utvrđena u članku 18. stavku 1. točki (b) te Uredbe.

(2) U okviru postupka odobrenja upotrebe sredstva za zaštitu bilja koje sadržava aktivnu tvar ametoktradin na kadulji i bosiljku podnesen je zahtjev u skladu s člankom 6. stavkom 1. Uredbe (EZ) br. 396/2005 za izmjenu postojećih MRO-ova.

(3) U pogledu flonikamida takav je zahtjev podnesen za papriku, kelj pupčar, grašak (bez mahuna), sjemenke pamuka, ječam, zob i raž. U pogledu fluazinama takav je zahtjev podnesen za rajčicu. U pogledu fluoksastrobina i protiokonazola takvi su zahtjevi podneseni za ljutiku. U pogledu propamokarba takav je zahtjev podnesen za poriluk. U pogledu tiakloprida takav je zahtjev podnesen za čičoku.

(4) U skladu s člankom 6. stavcima 2. i 4. Uredbe (EZ) br. 396/2005 podnesen je zahtjev za upotrebu klortalonila na brusnicama. Podnositelj zahtjeva tvrdi da odobrenim upotrebama te tvari na toj kulturi u Sjedinjenim Američkim Državama nastaju ostaci koji prekoračuju MRO iz Uredbe (EZ) br. 396/2005 te da je potreban viši MRO kako bi se izbjegle trgovinske zapreke pri uvozu te kulture.

(5) U skladu s člankom 8. Uredbe (EZ) br. 396/2005 te su zahtjeve ocijenile predmetne države članice i Komisiji dostavile izvješća o ocjeni.

(6) Europska agencija za sigurnost hrane, dalje u tekstu: „Agencija”, ocijenila je zahtjeve i izvješća o ocjeni, posebno ispitavši rizike za potrošače i, prema potrebi, za životinje te je dala obrazložena mišljenja o predloženim MRO-ovima (2). Ta je mišljenja dostavila Komisiji i državama članicama te ih učinila dostupnima javnosti.

(7) Kad je riječ o propamokarbu, Agencija preporučuje utvrđivanje novog MRO-a za poriluk na razini od 30 mg/kg, koja je dobivena zaokruživanjem vrijednosti od 20 mg/kg izračunane kalkulatorom za MRO Organizacije za gospodarsku suradnju i razvoj (OECD). Ako se na poriluk primijeni faktor za kuhanje od 0,88 koji je utvrđen za lisnato povrće, predloženim MRO-om neće se uzrokovati premašivanje akutne referentne doze te će on biti siguran za potrošače. Međutim, s obzirom na zabrinutost koju su izrazile neke države članice prikladnije je odrediti MRO na nezaokruženu razinu od 20 mg/kg. Takvom vrijednošću prikladno su obuhvaćene predviđene upotrebe na poriluku.

(8) U pogledu svih ostalih zahtjeva Agencija je zaključila da su svi zahtjevi s obzirom na podatke ispunjeni i da su izmjene MRO-ova koje su zatražili podnositelji zahtjeva prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Agencija je također zaključila da opasnost od prekoračenja prihvatljivog dnevnog unosa ili akutne referentne doze nije utvrđena ni pri izlaganju tim tvarima tijekom cijelog životnog vijeka konzumiranjem svih prehrambenih proizvoda koji ih mogu sadržavati ni pri kratkoročnom izlaganju zbog znatnog konzumiranja dotičnih kultura i proizvoda.

(9) Kad je riječ o difenilaminu, u Uredbi Komisije (EU) br. 772/2013 (3) utvrđeni su privremeni MRO-ovi za jabuke i kruške. Iz podataka o praćenju vidljivo je da i dalje dolazi do neizbježne unakrsne kontaminacije koja pogađa netretirane jabuke i kruške. Kako bi se poslovnim subjektima osiguralo dovoljno vremena da u potpunosti uklone ostatke difenilamina iz skladišnih prostorija, prikladno je zadržati te privremene MRO-ove, koji će se preispitati. Pri preispitivanju uzet će se u obzir informacije koje budu dostupne unutar dvije godine od objave ove Uredbe.

(10) Dana 5. srpnja 2013. Komisija za Codex Alimentarius (CAC) (4) utvrdila je maksimalnu razinu ostataka za potrebe Codexa (CXL) za trifloksistrobin u maslinama za proizvodnju ulja. Taj je CXL siguran za potrošače u Uniji (5) te bi ga stoga trebalo uvrstiti u Uredbu (EZ) br. 396/2005 kao MRO.

(11) Kad je riječ o tiaklopridu i trifloksistrobinu, nekoliko MRO-ova izmijenjeno je Uredbom Komisije (EU) 2015/1200 (6). Tom se Uredbom snižavaju MRO-ovi za tiakloprid u čičoki te za trifloksistrobin u maslinama za proizvodnju ulja na relevantne granice određivanja od 12. veljače 2016. U interesu pravne sigurnosti prikladno je da se MRO-ovi utvrđeni ovom Uredbom primjenjuju od istog datuma.

(12) Agencija je za halauksifen-metil dostavila zaključak o stručnom pregledu procjene rizika od pesticida s tom aktivnom tvari (7). U tom okviru predložila je da se utvrde MRO-ovi kojima su obuhvaćene reprezentativne upotrebe u skladu s dobrom poljoprivrednom praksom u Uniji. Komisija je zatražila mišljenje referentnih laboratorija Europske unije o prikladnim granicama određivanja.

(13) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-ova ispunjavaju uvjete iz članka 14. stavka 2. Uredbe (EZ) br. 396/2005.

(14) Uredbu (EZ) br. 396/2005 trebalo bi stoga na odgovarajući način izmijeniti.

(15) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilozi II., III. i V. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2.

Ova Uredba stupa na snagu dvadesetog dana od dana objave u Službenom listu Europske unije.

Međutim primjenjuje se od 12. veljače 2016. kad je riječ o MRO-u za tiakloprid u čičoki i MRO-u za trifloksistrobin u maslinama za proizvodnju ulja.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 19. siječnja 2016. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Znanstvena izvješća Europske agencije za sigurnost hrane (EFSA) dostupna su na internetu: http://www.efsa.europa.eu.

„Reasoned opinion on the modification of the existing MRLs for ametoctradin in sage and basil”, EFSA Journal 2015.;13(6):4153 [22 str.].

„Setting of an import tolerance for chlorothalonil in cranberries”, EFSA Journal 2015.;13(7):4193 [21 str.].

„Reasoned opinion on the modification of the existing MRLs for flonicamid in several crops”, EFSA Journal 2015.;13(5):4103 [26 str.].

„Reasoned opinion on the setting of a new MRL for fluazinam in tomatoes”, EFSA Journal 2015.;13(6):4154 [23 str.].

„Modification of the existing maximum residue level (MRL) for fluoxastrobin in shallots”, EFSA Journal 2015.;13(6):4143 [19 str.].

„Reasoned opinion on the modification of the existing maximum residue levels for propamocarb in onions, garlic, shallots and leeks”, EFSA Journal 2015.;13(4):4084 [20 str.].

„Modification of the existing maximum residue level (MRL) for prothioconazole in shallots”, EFSA Journal 2015.;13(5):4105 [20 str.].

„Modification of the existing maximum residue level for thiacloprid in Jerusalem artichokes”, EFSA Journal 2015.;13(7):4191 [18 str.].

(3) Uredba Komisije (EU) br. 772/2013 оd 8. kolovoza 2013. o izmjeni Priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka difenilamina u ili na određenim proizvodima (SL L 217, 13.8.2013., str. 1.).

(4) Izvješća Odbora Codexa za ostatke pesticida dostupna su na: http://www.codexalimentarius.org/download/report/799/REP13_PRe.pdf.

Zajednički program FAO/WHO za standarde hrane, Komisija za Codex Alimentarius. Dodaci II. i III., trideset šesta sjednica. Rim, Italija, 1. – 5. srpnja 2013.

(5) Znanstvena potpora za pripremu stajališta EU-a za 45. sjednicu Odbora Codexa za ostatke pesticida (CCPR). EFSA Journal 2013.;11(7):3312, 210 str. doi:10.2903/j.efsa.2013.3312.

(6) Uredba Komisije (EU) 2015/1200 оd 22. srpnja 2015. o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za amidosulfuron, fenheksamid, krezoksim-metil, tiakloprid i trifloksistrobin u ili na određenim proizvodima (SL L 195, 23.7.2015., str. 1.).

(7) „Conclusion on the peer review of the pesticide risk assessment of the active substance halauxifen-methyl (XDE-729 methyl)”, EFSA Journal 2014.;12(12):3913 [93 str.].